
1-es típusú diabetes mellitusra specifikus autoantitestek vizsgálata koronavírus fertőzésen átesett gyermekek körében

Bevezetés: Az új típusú koronavírus (SARS-CoV-2) megjelenése óta számos tanulmány célja a fertőzés hatásainak elemzése, mely vizsgálatok alapján felmerül a koronavírus infekció és az autoimmun betegségek, így az 1-es típusú diabetes mellitus (T1DM) kapcsolata is. A nemzetközi irodalom szerint többféle patomechanizmus képezheti a SARS-CoV-2 fertőzés és a T1DM közötti asszociáció alapját.
Célkitűzés: Célunk volt felderíteni a Gyermekgyógyászati Klinika Bókay utcai részleg Long COVID ambulanciáján vizsgált, koronavírus fertőzésen átesett gyermekek körében a T1DM előfordulását, illetve a diabetes specifikus antitestek pozitivitásának arányát.
Módszer: A prospektív vizsgálat a Long COVID ambulancián 2021.07.12. és 2022.08.24. között megjelent páciensek bevonásával valósult meg. A gyermekek körében felmértük a T1DM gyakoriságát, illetve a diabetes diagnózisának idejét az akut COVID-19 időpontjához viszonyítva. Vizsgálatunkban rögzítettük a nem diabeteses egyének diabetes specifikus antitesteinek (glutaminsav-dekarboxiláz 65 [GAD], tirozin-foszfatáz insulinoma-antigén-2 [IA2], cink-transzporter 8 [ZnT8] és inzulin [IAA] ellenes antitestek) szintjét.
Eredmények: Vizsgálatunk során összesen 214 gyermek, 120 lány és 94 fiú adatait elemeztük. Átlag (±SD) életkoruk 12,68 (± 3,72) év volt. Két beteg esetében ismert volt a T1DM a koronavírus-fertőzést megelőzően (0,93%). A SARS-CoV-2 infekció után két gyermeknél diagnosztizáltak T1DM-et, a fertőzést követő 1,5, illetve 4 hónap elteltével. Ezen két páciens közül egyiknél GAD antitest pozitivitást lehetett kimutatni, míg a másik gyermek esetében egyetlen diabetes specifikus antitestet sem detektáltunk. A vizsgált gyermekek 2,33%-ánál tapasztaltunk a SARS-CoV-2 fertőzést követően szubklinikus antitest pozitivitást, az emelkedés legkisebb és legmagasabb értéke 1,2-szeres, illetve 53,3-szeres volt.
Következtetések: A Long COVID ambulancián a T1DM magasabb arányát tapasztaltuk az átlag populációban észlelt gyakorisághoz képest. Két gyermek esetében felmerül, hogy a korábbi SARS-CoV-2 infekció hozzájárulhatott a T1DM klinikai manifesztációjához. A diabetes specifikus antitestek szubklinikus emelkedését tapasztaltuk öt gyermek esetében, rizikócsoportként ezen betegek szoros kontrollját kezdtük. A szubklinikus autoantitest emelkedés felismerésének jelentősége előtérbe kerülhet, ugyanis jelenleg már van engedélyezett terápia a betegség klinikai manifesztációjának késleltetésére.



